SKRIFTLIG FORESPØRGSEL E-2331/00

af Fernando Fernández Martín (PPE-DE) til Kommissionen

(11. juli 2000)

Om: Forvaltning af Den Europæiske Socialfond på De Kanariske Øer

De Kanariske Øer, som er en af regionerne i EU's yderste periferi og opført under EFRU's mål nr. 1, har en af de højeste ledighedsprocenter blandt regionerne i EU. Som sådan nyder de godt af de fordele og den støtte, der via Socialfonden kommer disse regioner til gode.

De forskellige programmer til fremme af beskæftigelsen og bekæmpelse af arbejdsløsheden, der er iværksat på De Kanariske Øer, er i vid udstrækning finansieret med EU-midler, som forvaltes af det kanariske institut for uddannelse og beskæftigelse (ICFEM) under den kanariske regionalregerings ministerium for beskæftigelse og sociale anliggender. Forvaltningen af ICFEM og dets budget har i flere år givet anledning til næsten konstant polemik og har været tæt på at udvikle sig til en skandale. Dette spørgsmål har følgelig været genstand for utallige debatter i det regionale parlament. Den pågældende minister for beskæftigelse og sociale anliggender har erkendt, at han ikke kan gøre rede for, hvordan de betydelige beløb på op til flere milliarder pesetas er blevet brugt. Han har i sine seneste erklæringer bekræftet, at beløbet som der endnu ikke er givet nogen forklaring på løber op i omkring 5 mia. pesetas.

Der er indgivet påtalebegæring mod den kanariske regionalregerings minister for beskæftigelse og sociale anliggender samt mod to andre højtstående embedsmænd i denne sag, som er optaget til behandling ved en lokal domstol. I den kanariske revisionsdomstols beretning er der rettet en meget hård kritik mod den måde, hvorpå de offentlige midler til finansiering af beskæftigelsesfremmende foranstaltninger er blevet forvaltet.

Samtidig har jeg informeret Europa-Parlamentets Budgetkontroludvalg om alle aspekter i denne sag og videregivet samtlige oplysninger til Det Europæiske Kontor for Bekæmpelse af Svig.

Har Kommissionen kendskab til nogle af eller alle disse forhold?

Kan den endvidere gøre rede for, hvilke foranstaltninger den har truffet eller agter at træffe i fremtiden?

Samlet svar afgivet på Kommissionens vegne af Anna Diamantopoulou på skriftlige forespørgsler E-2331/00 og E-2551/00

(13. oktober 2000)

Kommissionens sidste kontrol af anvendelsen af støtten fra Den Europæiske Socialfond (ESF) på De Kanariske Øer fandt sted i maj 1998 og afslørede ikke de forhold, der anføres af det ærede medlem, der har forfattet den skriftlige forespørgsel E-2331/00.

Efter at der var blevet indgivet klager til Kommissionen, skrev Det Europæiske Kontor for Bekæmpelse af Svig (OLAF) til de spanske myndigheder den 6. marts 2000 og mindede dem for en ordens skyld om den meddelelsesforpligtelse, der påhviler medlemsstaterne i henhold til Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område.(1) Der er indtil nu ikke modtaget nogen meddelelse. Kontoret anførte, at man også ventede på resultaterne af en kontrol vedrørende forvaltningen af ESF på De Kanariske Øer, som de spanske myndigheder havde meddelt kontoret, at de havde indledt.

Kommissionen takker det ærede medlem (der har indsendt den skriftlige forespørgsel E-2331/00) for at have indsendt visse oplysninger til OLAF, der har meddelt, at man undersøger dem.

(1) EFT L 178 af 12.7.1994.